Rijeka, 22. ožujka 2021.

**OBJAVA ZA MEDIJE**

**TRAVANJ 2021. – PROGRAMSKA ZAVRŠNICA EUROPSKE PRIJESTOLNICE KULTURE**

 **U Rijeci su danas najavljena kulturno-umjetnička događanja koja se, pod kapom projekta Europske prijestolnice kulture, planiraju održati tijekom travnja, mjeseca koji predstavlja svojevrsnu programsku završnicu EPK programa.**

Radi se o preko pedeset događaja kojima će publika moći prisustvovati u kontroliranim uvjetima i uz poštovanje epidemioloških mjera, a na današnjoj konferenciji za medije ove su programe najavili ravnatelji riječkih ustanova u kulturi, predstavnici tvrtke Rijeka 2020 osnovane za provedbu projekta EPK te predstavnici Delta Laba formiranog u okviru Sveučilišta u Rijeci u sklopu EPK projekta i udruge Drugo more. Svi oni zajednički rade na organizaciji riječke programske EPK završnice i to u uvjetima, nažalost još uvijek prisutne, borbe protiv pandemije i virusa.

Podsjetimo, Rijeci i Galwayu su zbog pojave pandemije COVID 19 i nemogućnosti da izvorno planirani program realiziraju u cijelosti tijekom 2020., titule Europskih prijestolnica kulture produljene do kraja travnja 2021. Rijeka je tijekom 2020. održala preko 400 kulturno-umjetničkih programa, pretežito tijekom ljetnih mjeseci, jedan dio programskih aktivnosti održan je u jesen i početkom 2021., a značajan dio aktivnosti planiran je upravo za mjesec travanj 2021.

Bogat program koji je danas najavljen uključuje predstave, tematske vođene šetnje gradom, otvorenja trajnih instalacija, izložbe, koncerte i slična događanja koja se sva redom planiraju u skladu s epidemiološkim mjerama propisanima od strane Stožera civilne zaštite, a, kako je naglašeno na konferenciji za medije, ukoliko bude dolazilo do zaoštravanja i izmjena mjera, tome će se prilagođavati i planirana događanja.

**Desetak izložbi od kojih dio ostaje otvoren i nakon travnja**

U travnju je planirano otvorenje desetak izložbi, među kojima mnoge ostaju otvorene i u razdoblju nakon 30.4. Jedna od njih je i izložba ***Nepoznati Klimt – ljubav, smrt, ekstaza*** koja donosi njegove rane radove - slike koje su nakon 133 godine demontirane sa svoda riječkog kazališta Ivana pl. Zajca kako bi bile restaurirane te ekskluzivno prikazane na izložbi u novoobnovljenoj palači iz 18. stoljeća u koju je Muzej grada Rijeke nedavno uselio. Klimt će ondje biti izložen sve do sredine listopada 2021.

U Exportu na Delti ponovo se otvara velika izložba ***Fiume Fantastika*** ***– fenomeni grada*** koja je u drugoj polovici 2020. godine polučila sjajan uspjeh i koju je pogledalo više od 7 tisuća posjetitelja. Izložba je obogaćena i uputama za djecu za istraživanje izložbe, a ponovo će se organizirati i stručna vodstva ovom izložbom.

U Muzeju grada, u zgradi na Trgu Riccarda Zanelle 1, u travnju se otvara izložba ***Moda i strip***, koja dolazi iz Muzeja stripa u Angoulemeu i posjetiteljima nudi uvid u više od stotinu eksponata. Riječ je o crtežima, odjeći, modnim dodacima, parfemima i raznovrsnim publikacijama koji naglašavaju izravne veze mode i stripa budući da je moda često nastajala pod utjecajem stripovskih junakinja i junaka. Ova izložba ostaje otvorena do sredine lipnja.

Muzej moderne i suvremene umjetnosti obilježit će 100. obljetnicu rođenja istaknutog hrvatskog umjetnika Ivana Kožarića izložbom ***Odletjeti u eter ili ostati na Zemlji***. Izložba se otvara 23. travnja 2021., više od godinu dana nakon što je uz riječko Korzo, uoči otvorenja EPK, bila privremeno postavljena Kožarićeva instalacija *Stog sijena,* i ostaje otvorena do sredine lipnja. U suradnji s obitelji Kožarić i zagrebačkim Muzejom suvremene umjetnosti, u Rijeci će se predstaviti medijski raznoliki radovi Ivana Kožarića, nastali u razdoblju od 1950-ih do 2010-ih godina.

Osim ovih izložbi travanj će obilježiti i **dani otvorenih vrata Pomorskog i povijesnog muzeja Hrvatskog primorja Rijeka** na svim lokacijama – u Guvernerovoj palači, u Muzejskoj zbirci Kastavštine te u Memorijalnom centru Lipa pamti.

Izložbom fotografija koja će 20. travnja biti postavljena na postamentima na riječkom Korzu, putuje **zahvala volonterkama i volonterima na značajnom doprinosu u ostvarenju cjelokupnog kulturnog programa u sklopu projekta Rijeka 2020 – Europska prijestolnica kulture**.  Ova izložba prati angažman građanki i građana Rijeke u volonterskim aktivnostima - konferencije, radionice, međunarodna suradnja i razmjena, koncerti, festivali, izložbe, promocije, manifestacije, otvorenja instalacija - predstavljaju samo djelić događanja u koje je bilo uključeno preko 400 volontera koji su tijekom godina poklonili projektu i gradu preko 8.000 sati svojeg slobodnog vremena.

**Vođene šetnje i ture gradom**

Svakog vikenda tijekom travnja održavat će se i nekoliko vođenih šetnji i tura gradom za djecu i za odrasle.

**StreetArt šetnja za djecu** kreće se uzvodno gradskim tokom Rječine, Vodovodnom i Ružićevom ulicom i susreće umjetnost na uličnom zidu iz kvarta, u pothodniku, ispod volte, nasred ceste, uličnog stupa ili željezničkog vagona.

U **vođenoj turi Rijekom murala** na širem području Delte i Školjića te šarenom Križanićevom ulicom, gdje je napravljeno 7 novih radova, publika će moći saznati više o umjetnicima, radovima, ali i nekim zanimljivim anegdotama koje su se dogodile prilikom stvaranja ove ulične umjetnosti. Na samome kraju moći će se i sami okušati u baratanju sprejem po fasadi i sudjelovati u stvaranju još jednog murala.

U sklopu programa zatvaranja EPK 2020, Udruga turističkih vodiča Kvarnera ponudila je novi tematski razgled svim građanima i posjetiteljima Rijeke – vođenu turu **Nasljeđe Rijeke kao EPK 2020.** Ovaj program razgleda odmiče se od klasičnog razgleda te usmjerava pažnju na trajnu ostavštinu Europske prijestolnice kulture 2020*.* Šetnja gradom zaustavlja se na desetak odabranih lokacija, traje nešto više od 90 minuta, a u njoj posjetitelji imaju priliku prisjetiti se mnogih atraktivnih programa koji su obilježili razdoblje EPK, te doznati što Rijeci ostaje na ponos u trajno nasljeđe.

Najavljena je i **Povijesna tura Krešimirovom ulicom**, potencijalnim proširenim Korzom, koja kreće iz Antikvarijata Mali neboder u Ciottinoj i traje sat i pol, a vodi kroz zanimljive povijesne trenutke i ostavštine, arhitektonske, narativne, ali i one koje Rijeka 2020 ostavlja  za sobom kao nasljeđe (Dječja kuća, Knjižnica, Palača Šećera, MMSU i dr.)

**Predstave, koncerti, programi kazališta**

Publiku tijekom travnja očekuje i desetak različitih predstava, glazbenih, koncertnih i sličnih izvedbi, a modeli izvedbe uvelike će ovisiti o epidemiološkim mjerama i mogućnostima vezanima uz javna okupljanja koja propisuje Stožer civilne zaštite.

U prostoru Riječke ribarnice je 24.4. predviđena suita u trajanju 45 minuta, s početkom u 22.00 sata, koju izvode glazbeni **sastav Grč u pratnji glazbenika simfonijskog orkestra HNK Ivana pl. Zajca**, uz aranžmane i orkestracije Zorana Majstorovića. Ovaj će se program izvoditi bez publike zbog strogih mjera Stožera za boravak u prostoru Ribarnice, ali je predviđen livestream na You Tube kanalu Rijeke 2020.

HNK Ivana pl. Zajca najavljuje praizvedbu ***Opere po Kamovu* Zorana Juranića** koja je skladana posebno za riječku Operu i posebno za program Rijeke - Europske prijestolnice kulture. Prolog je bio izveden na svečanosti otvaranja EPK, a cjelovita se opera prvi puta izvodi u travanjskoj završnici EPK. Zoran Juranić skladao je pedesetak djela iz područja orkestralne, komorne, klavirske i vokalne glazbe. Ne tako davno, pronalazak do tada nepoznatog libreta koji je Janko Polić Kamov napisao za svoga brata Milutina zaintrigirao je hrvatsku kulturnu javnost. Iako nije riječ o izvorno Kamovljevoj priči, tekst koji je Kamov naslovio „Kad slijepci progledaju“ ima sve odlike razbarušene i izravne autorove naracije, a uz to pokazuje i vrlo dobro snalaženje u pravilima verističke libretistike.

**Simfonijski koncert *Stravinsky, Mahler: Farewell to ECoC***, riječki HNK najavljuje za 30. travnja, a na programu će biti Igor Stravinsky: Žar ptica (1919.) i Gustav Mahler: Simfonija br. 4 u G-duru.

Početkom travnja u HNK Ivana pl. Zajca u Rijeci bit će održana **prezentacija projekta *Janez Janša: Zračni most (The Airlift)***. Riječ je zapravo o prezentaciji programa "Odletit ćemo oboje ako ti kažem što se desilo" koji je bio planiran u 2020., ali je otkazan zbog pandemije. Ta site-specific baletno-dramska predstava trebala je donijeti priču o baletu i njegovoj blizini moći i vlasti, redu i disciplini i liku Nikše Župe, kulturnog menadžera rodom iz Splita, direktora zagrebačke Akademije dramskih umjetnosti te umjetničkog ravnatelja Baleta Slovenskoga narodnog kazališta u Ljubljani 1991. – 1992. Prezentaciju projekta Janez Janša: Zračni most (The Airlift)na velikoj pozornici izvest će sam autor Janez Janša, a nakon izvedbe održat će se debata sa suradnicima: Milanom Markovićem, Petrom Veber, Draganom Živadinovim i Tajči Čekada.

Na samom kraju travnja **otvara se i *Galerija Zajc***, izložbeni i interaktivni prostor u kojem će se predstaviti kazališna baština i tijekom godine organizirati različiti susreti i razgovori. Bit će smještena u zgradi riječkog Kazališta koristeći i preuređene zanimljive prostore koji su do sad bili izvan fokusa posjetitelja kazališta: pokrajnje stepenice, odmorišta, pretprostori kazališnog balkona, sam balkon.

Tijekom travnja planirani su, slično kao u ljetnom razdoblju, i koncerti na otvorenom, no njihova izvedba značajno ovisi o epidemiološkim mjerama i mogućnostima javnih okupljanja.

**Otvorenje trajnih instalacija i dani susjedstava u riječkoj okolici**

Nakon što su tijekom 2020. otvorene četiri trajne instalacije kulturno-turističke rute **Lungomare Art**, u travnju će se upriličiti i programi otvorenja trajnih skulptura **u Voloskom i u Baški** na otoku Krku.

Također, **u Vrbniku i u Mrkoplju planirani su dani susjedstava** Europske prijestolnice kulture, a na području Rijeke bit će pohranjena **Vremenska kapsula 27 susjedstava**, u koju su pohranjene poruke za buduće naraštaje. U Vremenskoj kapsuli 27 susjedstava ostavljena je poruka nekim budućim arheolozima, antropolozima i povjesničarima budućnosti o svima koji su sada i ovdje, o gradu Rijeci u 2020. godini, o svakom pojedinom susjedstvu, o životima i o ideji budućnosti kako je vidimo iz ove sadašnje perspektive.

**Dječji programi u Dječjoj kući, ali i na otvorenom**

Za djecu se već krajem ožujka otvara Dječja kuća u sklopu kvarta kulture Rikard Benčić, a u njoj će programi započeti u travnju, također u skladu s mogućnostima koje dopuste protuepidemijske mjere.

**Tjedan dobre dječje knjige** ove bi godine, od 19. do 25. 4., trebao donijeti niz susreta s autorima, kreativnih radionica, sve s knjigom u središtu te po prvi puta - u Dječjoj kući u kojoj svoj novi dom ima i Dječji odjel Stribor.

U Dječjoj kući igrat će se i **lutkarska predstava Oh la la**, a u Gradskom kazalištu lutaka **predstava Sretna kućica**.

Nedjeljni dani će tijekom travnja biti obilježeni **Iznenadnim cirkusom u riječkim kvartovima**. Riječ je o seriji pop-up nastupa uličnog zabavljača Marka Klauna s izvedbom Palačinka Show. Vozilo kojim izvođač dolazi na lokaciju ujedno je i bina, a riječ je o vatrogasnom vozilu koje je prenamijenjeno u jedno sasvim šašavo cirkusko – klaunsko vozilo.

U više termina će u Exportu na Delti, u kinu izložbe Fiume Fantastika, biti prikazana **predstava Djeca luke** Kazališne radionice Malik. Ova je predstava primarno bila zamišljena kao site specific izvedba, ali je zbog epidemioloških uvjeta čitav proces predstave prebačen i prilagođen ''novom normalnom'' te se odvijao putem Zoom platforme pa su  tako i radionički dio procesa, ali i sama izvedba provedeni i planirani u digitalnom obliku. Predstavom Djeca luke, prema rock i punk pjesmama iz knjige „Riječke rock himne“ Zorana Žmirića, priča se priča o buntu i odrastanju te odnosu najmlađih generacija prema gradu u kojem žive u određenom trenutku tranzicije.

**Provedba svih programa uz poseban oprez i poštovanje mjera Stožera**

Osim ovdje spomenutih programa, na današnjoj ih je konferenciji za medije najavljeno i više, a građani su pozvani da prate najave u medijima jer će se svi planirani programi dodatno tijekom travnja najavljivati putem medija odnosno izvedbe će se prilagođavati eventualnim izmjenama epidemioloških mjera Stožera.

Gradonačelnik Rijeke, **Vojko Obersnel** na konferenciji za medije je naglasio da - „još uvijek prisutne mjere borbe protiv epidemije priječe da program zatvaranja planiramo i održimo na način sličan otvorenju kada smo prije nešto više od godinu dana s osmijehom na licu i ponosni ulazili u riječku EPK godinu i ne sluteći što nas tijekom 2020. čeka.“.

„No“, - dodao je – „ponosni i dalje možemo biti jer učinili smo u proteklih godinu dana mnogo više no što se u ožujku 2020. činilo da će uopće biti moguće. Titula Europske prijestolnice kulture u Rijeci je, unatoč i usprkos koroni, uspješno nošena titula i ona nam ostaje jer naš se grad upisao na mapu EPK gradova. Riječku EPK godinu pozdravljamo dostojanstveno, i gledamo u budućnost, u vrijeme kada će, ne samo fizičko nasljeđe projekta, nego i cjelokupno iskustvo provedbe ovog projekta, biti kvalitetna baza za daljnji razvoj riječke kulture.“

Unaprijed zahvaljujem na objavi.

Lena Stojiljković

Odnosi s medijima, Rijeka 2020

lena.stojiljkovic@rijeka2020.eu

Mob: +385 91 612 63 42